ظریف: په اتومي پروګرام تر خبرو مخکې، امریکا باید بندیزونه لېرې کړي 
د ایران د بهرنیو چارو وزیر جواد ظریف وايي د ۲۰۱۵ اتومي تړون د بیا عملي کېدو لپاره د امریکا متحده ایالتونه باید لومړی ګام واخلي او پر ایران لګول شوي بندیزونه لېرې کړي. 
ښاغلي ظریف د یکشنبې په ورځ فبروري ۲۱ (کب۳) ټېنګار وکړ چې تهران به په دې اړه لومړی ګام نه اخلي. امریکا تېره اونۍ وویل چې غواړي بېرته د ۲۰۱۵ اتومي تړون ته ور وګرځي. دا تړون ایران نه پرېږدي چې اتومي وسلې ولري او په بدل کې یې پر دغه هېواد اکثره نړیوال بندیزونه لېرې کیږي. د امریکا مخکني ولسمشر دونالډ ټرمپ په ۲۰۱۸ کې له دغه تړون څخه وتلی و او پر ایران یې بندیزونه هم لګولي وو. هغه ویلي وو چې دا تړون د ایران په ګټه دی. ایران هم په دې وروستیو کې اعلان وکړ چې دغه تړون ته ژمن نه دی. ښاغلي ظریف د ایران انګلیسي ژبې تلویزون ته وویل: « امریکا د بندیزونو تر لېرې کېدو مخکې نشي کولی بېرته له دغه تړون سره یو ځای شي... هرکله چې ټولو اړخونو خپل تعهدات عملي کړل، بیا به خبرې کیږي.» دغو بندیزونو او د کروناویروس ایران په اقتصادي لحاظ ډېر ځپلی دی. تېرکال د ایران پارلمان یو قانون تصویب کړ چې حکومت مجبوروي هغه الحاقي پروتوګول لغوه کړي چې د اتومي انرژۍ نړیوال سازمان ته اجازه ورکوي په ایران کې هغو ځایونو کې هم لنډمهالې ارزونې وکړې چې مشخص شوي نه دي. په همدې حال کې د ایران دولتي رسنۍ وايي چې د اتومي انرژۍ د نړیوال سازمان داریکټر جنرال رافایل ګروسي په تهران کې دی چې ایران د اتومي انرژۍ له مشر سره د «ضروري فعالیتونو د تائید» مسئله وارزوي. د اتومي انرژۍ په نړیوال سازمان کې د ایران استازي کاظم علي ابادي په خپل ټویټر کې لیکلي دي چې د ایران د اتومي انرژۍ سازمان مشر علي اکبر صالحي له ښاغلي ګروسي سره «د متقابل احترام په اساس مثمرې خبرې» کړي دي. تېره اونۍ د امریکا د بهرنیو چارو وزیر انتوني بلېنکن د ۲۰۱۵تړون په اړه د برتانیا، فرانسې او جرمني‌ د بهرنیو چارو له وزیرانو سره خبرې وکړې. د دغو وزیرانو په یوې ګډې اعلامیې کې راغلي دي: «که ایران د (اتومي پروګرام په اړه) په خپلو ژمنو جدي‌ عمل وکړي، د امریکا متحده ایالتونه به هم همدا کار وکړي او چمتو دی چې له ایران سره په دې اړه خبرې وکړي». د رویټرز خبري اژنس دښاغلي ظریف له خولې لیکلي دي که امریکا د دونالډ ټرمپ له لوري ټول لګول شوي‌ محدودیتونه سملاسي لېرې کړي، هغوی به هم پیل شوي «اصلاحي اقدامات» خپل پخواني‌ حالت ته ور وګرځوي. د امریکا، جرمني‌ او د ملګرو ملتونو د امنیت شورا پنځو دایمي‌ غړو له یران سره‌ په ۲۰۱۵کې اتومي تړون لاسلیک کړ.